b"\n_START_ARTICLE_\nPrie\xc5\xa1tankin\xc4\x97 valdoma raketa\n_START_SECTION_\nTaikymo b\xc5\xabdai\n_START_PARAGRAPH_\nPirmos kartos PTVR (pvz., AT-3 Sagger) buvo rankinio valdymo (\xc5\xa1is taikymo b\xc5\xabdas vadinamas MCLOS). Naudotojas (taikytojas) vairasvirte ar pana\xc5\xa1iu \xc4\xaftaisu vairuodavo raket\xc4\x85 \xc4\xaf taikin\xc4\xaf. Taikytojas turi b\xc5\xabti gerai treniruotas, viso raketos skryd\xc5\xbeio metu turi matyti taikin\xc4\xaf ir valdymo metu turi nuolat valdyti raket\xc4\x85. Bet koks sutrukdymas valdymo tarpsn\xc4\xaf gali baigtis tuo, kad raketa nepataikys._NEWLINE_Antros kartos PTVR valdomos papras\xc4\x8diau (\xc5\xa1is taikymo b\xc5\xabdas vadinamas SACLOS). Taikytojui tereikia taikikliu steb\xc4\x97ti taikin\xc4\xaf, o automatin\xc4\x97 valdymo sistema pati laidais ar radijo bangomis duoda valdymo komandas skriejan\xc4\x8diai raketai, kad \xc5\xa1i pataikyt\xc5\xb3 \xc4\xaf rodom\xc4\x85 taikin\xc4\xaf. Taikymosi metu opertorius turi nuolat matyti ir rodyti taikin\xc4\xaf. Tokios yra amerikieti\xc5\xa1kos raketos TOW ir Hellfire I._NEWLINE_Tre\xc4\x8dios kartos PTVR naudojamos dar papras\xc4\x8diau. Raketa turi savo taikymosi sistem\xc4\x85, kuri naudoja lazer\xc4\xaf, technin\xc4\x97s regos sistem\xc4\x85 arba special\xc5\xb3 radar\xc4\x85. Taikytojas aptinka taikin\xc4\xaf, nurodo raketai. Raketos taikymosi sistema, \xc4\xafsiminusi nurodyt\xc4\x85 taikin\xc4\xaf, toliau taikosi pati. Taikytojas gali \xc5\xa1auti kit\xc4\x85 raket\xc4\x85 \xc4\xaf kit\xc4\x85 taikin\xc4\xaf ar keisti pozicij\xc4\x85. Toks taikymosi principas vadinamas fire\xc2\xa0\xe2\x80\x93 and\xc2\xa0\xe2\x80\x93 forget 'i\xc5\xa1\xc5\xa1auk ir u\xc5\xbemir\xc5\xa1k'. Taip taikomos JAV Javelin, Vokietijos PARS 3 LR, Izraelio Spike, Indijos Nag.\n_START_SECTION_\nU\xc5\xbetaisai\n_START_PARAGRAPH_\nPTVR turi kumuliacines kovines galvutes, sukurtas pramu\xc5\xa1ti \xc5\xa1arvus._NEWLINE__NEWLINE_Daugelis \xc5\xa1iuolaikini\xc5\xb3 tank\xc5\xb3 naudoja reaktyviuosius \xc5\xa1arvus (ERA), kuri\xc5\xb3 paprasti kumuliaciniai u\xc5\xbetaisai ne\xc4\xafveikia. Tod\xc4\x97l naujausios \xc5\xa1iuolaikin\xc4\x97s PTVR naudoja tandemines kovines galvutes, turin\xc4\x8dias du u\xc5\xbetaisus. Priekinis u\xc5\xbetaisas sprogdamas sunaikina ERA plyt\xc4\x85, o po to sprogsta pagrindinis u\xc5\xbetaisas, pramu\xc5\xa1antis pagrindin\xc4\xaf \xc5\xa1arv\xc4\x85._NEWLINE_Kai kurios PTVR valdomos taip, kad smogt\xc5\xb3 \xc4\xaf vir\xc5\xa1utin\xc4\xaf bok\xc5\xa1telio ar korpuso \xc5\xa1arv\xc4\x85, kuris b\xc5\xabna plonesnis."